和永叔十九韻送魏廣
作者：劉敞
朝代：宋

paragraphs: 信陵貴公子，仁義不掛口。
猶有三千客，名聲極高厚。
而况賢者門，四方所奔走。
豈無青雲士，磊落照前後。
我雖非其人，慕用意殊久。
差池混出處，百望乖一隅。
羈旅陳蔡間，忙如喪家狗。
擔簦始自致，傾蓋許白首。
中堂陳詩書，高會置樽酒。
豈惟聽餘論，復喜識賓友。
魏侯希世珍，頗爲平生舊。
他時恨契闊，並生喜邂逅。
危冠切浮雲，長劍掛南斗。
同志此莫逆，孤遊信無負。
切磋變新巧，綵繪飾餘醜。
自謂當窮年，如何復分手。
士生得所師，文學致不朽。
吾衰莫自力，子壯諒何有。
當取天下名，還爲生人壽。